Καλημέρα Ελλάδα

Το Καλημέρα Ελλάδα είναι η μακροβιότερη καθημερινή πρωινή ενημερωτική τηλεοπτική εκπομπή στην Ελλάδα, που προβάλλεται από τον ΑΝΤ1, ξεκινώντας από το 1992. Κύριος παρουσιαστής της εκπομπής για 34 χρόνια ήταν ο Γιώργος Παπαδάκης, καθιστώντας την ως το μακροβιότερο πρόγραμμα με τον ίδιο παρουσιαστή, καθώς κανένα άλλο πρόγραμμα από γεννήσεως της μη κρατικής τηλεόρασης δεν έχει μεταδοθεί τόσες σεζόν έχοντας τον ίδιο οικοδεσπότη.

Η εκπομπή προβάλλεται σε καθημερινή βάση από Δευτέρα έως Παρασκευή ξεκινώντας στις 06:00 π.μ. ενώ προβάλλεται και από τα συνδρομητικά για τον απόδημο ελληνισμό κανάλια του ομίλου Antenna, ΑΝΤ1 Satellite, ΑΝΤ1 Pacific και ΑΝΤ1 Europe.

Η πρώτη της προβολή έγινε στις 28 Απριλίου 1992 και συνεχίζεται μέχρι σήμερα, με μικρή διακοπή και προβολή υπό νέα ονομασία την περίοδο 2011-2015.Ιστοσ. Madata, Γιώργος Παπαδάκης: 20 χρόνια Καλημέρα Ελλάδα. Βίντεο, 28/04/2011 Στις 17 Μαρτίου 2010 συμπληρώθηκαν 3.000 εκπομπές.

Το περιεχόμενο της εκπομπής περιλαμβάνει ειδήσεις, επικαιρότητα, δελτίο καιρού, πολιτική επικαιρότητα, συνεντεύξεις και ζωντανές συνδέσεις με την Ελλάδα και τον κόσμο.

Τον Ιούνιο του 2011, ο ΑΝΤ1 αποφάσισε να ολοκληρώσει την μετάδοση της εκπομπής, μετά από 20 σχεδόν χρόνια, με σκοπό να δημιουργήσει μία νέα ζώνη προγραμμάτων με τον ίδιο παρουσιαστή. Η τελευταία εκπομπή προβλήθηκε την 1η Ιουλίου 2011. Το καλοκαίρι του 2015 και μετά από επιθυμία του Γιώργου Παπαδάκη, η οποία έγινε δεκτή και από τον ΑΝΤ1, η εκπομπή ανέκτησε τον ιστορικό τίτλο με τον οποίο καθιερώθηκε στη συνείδηση του κοινού, επιστρέφοντας τηλεοπτικά από τις 7 Σεπτεμβρίου της ίδιας χρονιάς.

Στις 28 Απριλίου 2025, στην επετειακή εκπομπή, ο Παπαδάκης ανακοίνωσε ότι θα ολοκληρώσει την παρουσίαση της εκπομπής, στο τέλος της σεζόν, μετά από 34 χρόνια συνεχούς παρουσίας. Η τελευταία εκπομπή για τον Γιώργο Παπαδάκη μεταδόθηκε στις 4 Ιουλίου 2025.

Από τις 15 Σεπτεμβρίου της ίδιας χρονιάς την εκπομπή διαδέχτηκαν ο Παναγιώτης Στάθης και η Άννα ΛιβαθυνούΟ Παναγιώτης Στάθης και η Άννα Λιβαθυνού αναλαμβάνουν το «Καλημέρα Ελλάδα» με την δεύτερη να ολοκληρώνει την παρουσία της στην εκπομπή από τις 21 Ιανουαρίου 2026Άννα Λιβαθυνού: Η πρώτη αντίδραση μόλις έμαθε ότι την "κόβουν" από το "Καλημέρα Ελλάδα" και τη θέση της να παίρνει ο Στέφανος Σίσκος από τις 2 Φεβρουαρίου 2026.Ο Στέφανος Σίσκος αντί της Άννας Λιβαθυνού στο «Καλημέρα Ελλάδα»

Συντελεστές
Διάφοροι Έλληνες δημοσιογράφοι και τηλεπαρουσιαστές έχουν συνεργαστεί κατά καιρούς με την εκπομπή με μερικούς από αυτούς να ξεκινούν την πορεία τους μέσω αυτής. Κάποιοι από αυτούς είναι:
Η Μαρία Μπαλοδήμου ήταν συμπαρουσιάστρια της εκπομπής από το 1992 μέχρι το 2003.
Ο Γιώργος Αυτιάς ήταν συνεργάτης της εκπομπής από το 1992 μέχρι το 2003 κάνοντας οικονομικό ρεπορτάζ.
Η Τατιάνα Στεφανίδου υπήρξε δημοσιογράφος και συμπαρουσιάστρια της εκπομπής από το 1994 μέχρι το 1996, ενώ αργότερα ακολούθησε η δική της πορεία με παρουσίαση δελτίων ειδήσεων και εκπομπών.
Η Μάγδα Παπαγιάννη υπήρξε επίσης συμπαρουσιάστρια της εκπομπής.
Η Βίκυ Χατζηβασιλείου ήταν ρεπόρτερ της εκπομπής από το 1992 μέχρι το 2000 παρουσιάζοντας θέματα και γεγονότα που λάμβαναν χώρα στη Θεσσαλονίκη.
Η Ελένη Τσαγκά υπήρξε συμπαρουσιάστρια και ρεπόρτερ της εκπομπής τη δεκαετία του 1990 ξεκινώντας την πορεία της από την εκπομπή, ενώ αργότερα παρουσίασε δελτία ειδήσεων στο Star Channel.
Ο Γιώργος Βαρεμένος εργάστηκε ως δημοσιογράφος και συμπαρουσιαστής της εκπομπής μέχρι το 2000.
Ο Μίλτος Μακρίδης ήταν ρεπόρτερ της εκπομπής από το 1992 μέχρι το 1994, που ξεκίνησε να παρουσιάζει ψυχαγωγικές εκπομπές.
Ο Λάζος Μαντικός παρουσιάζει για χρόνια τα εξωτερικά ρεπορτάζ της εκπομπής.Ιστοσ. typologies, Δημοσιογραφική ομάδα: Λάζος Μαντικός, Δελτίο Τύπου 27/08/2015Ιστος. Zappit, Γιώργος Παπαδάκης: Δεν φαντάζεστε τι ζήτησε από τον ρεπόρτερ του Καλημέρα Ελλάδα, είδηση 23/01/2019
Ο Ντίνος Σιωμόπουλος ήταν συμπαρουσιαστής της εκπομπής από το 2010 μέχρι το 2019 (εργάζεται στο Mega Channel).
Η Μπάγια Αντωνοπούλου ήταν συμπαρουσιάστρια της εκπομπής από το 2015 μέχρι το 2018.
Η Αλεξάνδρα Καϋμένου (εργάζεται στο Action 24).
Η Χρύσα Φώσκολου (εργάζεται στο Open TV).
Ο Γιώργος Γρηγοριάδης (εργάζεται στο Action 24).
Η Μαρία Αναστασοπούλου ήταν συμπαρουσιάστρια της εκπομπής από το 2022 μέχρι το 2024 (επανήλθε στον ΣΚΑΪ).

Διακοπή της εκπομπής και "Πρωινό ANT1"
Τον Ιούνιο του 2011 ο ΑΝΤ1 αποφάσισε να ολοκληρώσει την εκπομπή (αφότου 2 χρόνια πριν ολοκλήρωσε τον επίσης επιτυχημένο Πρωινό καφέ) και να δημιουργήσει μία νέα ενιαία ζώνη προγραμμάτων από τις 07:00 π.μ. μέχρι τις 13:00 μ.μ. με την ονομασία Πρωινό ANT1 που θα περιλάμβανε συνολικά 4 ενότητες προγραμμάτων.

Η πρώτη ενότητα μεταδιδόταν από τις 07:00 π.μ. και για τρεις ώρες με τίτλο Πρωινό ANT1-Ενημέρωση με παρουσιαστή τον Γιώργο Παπαδάκη, εκπομπή που ουσιαστικά αντικατέστησε το Καλημέρα Ελλάδα, η δεύτερη μεταδιδόταν από τις 10:00 π.μ. και για μισή ώρα με τίτλο Πρωινό ANT1-Αστρολογία με παρουσιάστρια την Λίτσα Πατέρα, η τρίτη έφερε τον τίτλο Πρωινό ANT1-Μαγειρική με παρουσιάστρια την Αργυρώ Μπαρμπαρίγου επίσης μισάωρη από τις 10:30 π.μ. και τέλος η ενότητα Πρωινό ANT1-Παρέα με παρουσιαστές τον Χρήστο Φερεντίνο και την Σίσσυ Χρηστίδου μέχρι τις 13:00 το μεσημέρι.

Η νέα αυτή ζώνη ξεκίνησε να μεταδίδεται στις 17 Οκτωβρίου 2011. Μετά το τέλος της σεζόν 2011-2012 ο ΑΝΤ1 αποφάσισε να ολοκληρώσει την μετάδοση των ενοτήτων Αστρολογία, Μαγειρική και Παρέα συνεχίζοντας ουσιαστικά την εκπομπή-ενότητα Πρωινό ANT1-Ενημέρωση μέχρι την επαναφορά του τίτλου Καλημέρα Ελλάδα στην πρωινή ενημερωτική ζώνη του σταθμού από τις 7 Σεπτεμβρίου 2015.

Παραπομπές

Εξωτερικοί σύνδεσμοι
Επίσημη ιστοσελίδα της εκπομπής

Κατηγορία:Ελληνικές ενημερωτικές εκπομπές